**தனிப்பாடல்கள்**

தனிப்பாடல் திரட்டு என்னும் நூல் கற்றவர்களின் மனத்தையும், கேட்கின்றவர்களின் உள்ளத்தையும் ஈர்க்கவல்லது. பலவகையான சுவை நிரம்பியது. இந்நூல் அறம், பொருள், இன்பம், வீடு என்னும் நாற்பொருளையும் நல்கக்கூடியது. இது தமிழுக்குரிய ஒழுக்கம் முதலியவற்றை இனிது புலப்படுத்துவது.

இந்நூலில் உள்ள பாக்கள் அனைத்தும் யமகமும் திரிபுமாகி, எல்லோருடைய உள்ளத்தையும் கொள்ளை கொள்ளும் தன்மையுடையன. வழக்குநடை, செய்யுள் நடை என்னும் இரண்டும் அமைந்தது. கற்போர்க்கு மனத்தளர்ச்சி ஏற்படா வண்ணம் புத்துணர்வும் மனத்தெம்பும் உண்டாக்க வேண்டிய அலங்காரங்கள் பல பாடல்களில் பூத்துப் பொலிந்திருக்கின்றன. படிப்பவர்க்கு இன்பம் தரும்படி வெவ்வேறு சுவையுடைய அகப்பொருள் புறப்பொருள் துறைகள் கொண்டு பாடப்பட்டுள்ளது.

**(2)ஔவையார்**

ஔவையின் வாழ்க்கை வரலாற்றினை நோக்குங்கால் அவர் 12ஆம் நூற்றாண்டுக்கு முன்னர் தமிழகத்தில் வாழ்ந்தவர் என்று அறியப்படுகிறது. இவர் தந்தையார் பகவன் எனவும் தாய் ஆதி எனவும், அவர்களுக்கு ஏழாவது குழந்தையாக ஔவை பாணரகத்தில் அவதரித்ததாகவும் ஒரு குறிப்பு காணப்படுகிறது.

வரலாற்று ஆசிரியர்களின் கூற்றின்படி மூன்று பெண்புலவர்கள் 12ஆம் நூற்றாண்டுக்கு முன் ஔவை என்னும் பெயருடனும் ஒருமித்த குணாதிசயங்களோடும், புலமையோடும் வெவ்வேறு காலக்கட்டங்களில் தமிழகத்தில் வாழ்ந்தனர். கவி பாடிச் சென்றுள்ளனர் என்றும் தெரிவிக்கின்றனர். இவர்கள் மட்டுமின்றி 14ஆம் நூற்றாண்டிலிருந்து 18 ஆம் நூற்றாண்டுக்கு மத்தியிலான காலக்கட்டத்தில் மேலும் இரண்டு ஔவைகள் வாழ்ந்தனர் என்பது வரலாற்று ஆசிரியர்களின் கருத்தாகும்.

**ஒவ்வொன்று கோடி பெறுமென்று பாடியது**

மனித வாழ்வுக்கேற்ற மகத்தான தத்துவங்களை வாரி வழங்கியவர் அவ்வையார். அறம், பொருள், இன்பம், வீடு எனும் நான்கும் புரிந்தவர். தமிழ்நாடு முழுதும் சுற்றி வந்தவர். பலரை பற்றிக் கவிபாடிப் பரிசு பெற்றவர். சிறியோராயினும், வறியோராயினும் தமக்கு பரிசு ஈந்தவரை பெரியோராய் மதித்துப் பாடியவர். பரிசு கொடுத்தலிலும் பாட்டுக் கேட்டலிலும் பாராமுகம் காட்டியவரையும், பாடலருமை அறியா மூடரையும் வெறுத்துப் பாடியவர். மேற்கூறிய சிறப்பியல்புகள் அனைத்தும் ஔவையார் பாடல்களில் ஒருமித்த கருத்தாக இருக்கிறது.

**"மதியாதார்முற்ற மதித்தொரு கால்சென்று**

**மதியாமை கோடி பெறும்**

**உண்ணீர் உண்ணீர் என்று உபசரியார் தம்மனையில்**

**உண்ணாமை கோடி பெறும்**

**கோடிகொடுத்தும் குடிப்பிறந்தார் தம்மொடு**

**கூடுதல் கோடி பெறும்**

**கோடானுகோடி கொடுப்பினும் தன்னுடைநாக்**

**கோடாமை கோடி பெறும்."**

தன்னை மதிக்காதவர் வீட்டு வாசலுக்கு ஒரு பொழுதும் போகாமல் இருப்பது கோடி பொன்னை பெற்றதற்கு சமமாகும்.

உண்ணுங்கள், உண்ணுங்கள் என்று அழையாதவர் வீட்டில் உணவு உண்ணாமல் இருப்பது கோடி பொன்னை பெற்றதற்கு ஒப்பாகும்.

கோடி பொன்னைக் கொடுத்தாவது நல்ல குடியில் பிறந்தவர்களுடன் நட்புக் கொள்ள வேண்டும் என்பர்.

எத்தகைய செல்வங்களைப் பெறுவதானாலும், தான் பேசிய வார்த்தைகளின் உண்மையை பேச வேண்டும். நாம் பேசிய வார்த்தையில் இருந்து பிறழாமல் இருப்பது கோடி பொன்னை பெற்றதற்கு ஒப்பாகும்.

12-நூற்றாண்டுகளுக்கு முன்னரே ”கோடி” என்ற சொல்லைப் பயன்படுத்தி மனித பண்புகள் எப்படி இருக்க வேண்டும் என ஔவையார் தமது தனிப்பாடல் வழியாக விளக்கியுள்ளார்.